	ılmBAZA
Monitoring hisobotini topshirish
Izlanuvchilar uchun: Yagona elektron tizimga (daraja.ilmiy.uz) hujjatlarni kiritish va hisobot yuborish tartibi.



	PF-98 dan keyin nima oʻzgaradi
•  Monitoring PF-98 bilan bekor qilinmagan: farmonda bu haqda alohida qoida yoʻq.
•  Farmonning yoʻl xaritasida qabuldan ilmiy darajagacha boʻlgan yagona elektron tizimni 2026-yil avgustda ishga tushirish belgilangan. Shuning uchun menyu va tugma nomlari bu yerdagidan farq qilishi mumkin.
•  2027-yil 1-yanvardan avtoreferat chop etish va ijtimoiy-gumanitar DSc uchun monografiya eʼlon qilish bekor boʻladi. Shu hujjatlar talabi Nizom yangilangach oʻzgarishi mumkin.
•  Har yili yuklanadigan hujjatlar roʻyxati Nizomdan olinadi. Tizimdagi yoʻriqnoma va tashkilot masʼulidan aniqlashtiring.



Qachon topshiriladi
Stajyor-tadqiqotchi, tayanch doktorant va doktorantlar: qabul har yili 1-chorakda boʻlgani uchun barcha hujjatlarni 4-chorakni belgilab kiritadi.
Mustaqil izlanuvchilar: qabul qilingan choragiga qarab:
	Qabul qilingan davr
	Hujjatlar kiritiladigan davr

	2024-yil, 1-chorak
	2024-yil, 4-chorak

	2024-yil, 2-chorak
	2025-yil, 1-chorak

	2024-yil, 3-chorak
	2025-yil, 2-chorak

	2024-yil, 4-chorak
	2025-yil, 3-chorak



Hujjatlarni kiritish
1.  “Shaxsiy hujjatlar” menyusidan “Ish reja” boʻlimiga kiring. Shu yerdagi yoʻriqnomada oʻquv yilingiz uchun kerakli hujjatlar koʻrsatilgan.
2.  Natijani tasdiqlovchi hujjatni qoʻshish uchun “Yaratish” tugmasini bosing.
3.  Soʻralgan maʼlumotlarni toʻldiring. Hisobot davri va choragida hisobot topshirilayotgan yil va chorakni belgilab, “Yaratish”ni bosing.
Hisobotni yuborish
1.  Hamma hujjat yuklangach, “Monitoring hisoboti” boʻlimiga oʻting.
2.  “Yaratish” tugmasini bosib, hisobot yili va taʼlim bosqichini tanlang. Bundan oldin ish rejada shu yil uchun talab qilingan hujjatlar toʻliq va xatosiz kiritilgan boʻlishi kerak.
3.  Yana “Yaratish”ni bosing: maʼlumotlar ilmiy rahbaringizga va tashkilotga yuboriladi.
Keyin nima boʻladi
Hisobot “Kutilmoqda” holatiga oʻtadi. Avval ilmiy rahbar koʻrib chiqadi, u qabul qilgach tashkilot natijani kiritadi. Rahbar rad etsa, hujjatlar sizga qaytadi: tuzatib, qayta kiritasiz. Qabul qilingandan keyin hujjatlarni tahrirlab boʻlmaydi.
Qanday hujjatlar yuklanadi
	Hujjat
	Bu nima

	Yakka tartibdagi reja
	Uch yillik faoliyat rejasi. Ilmiy rahbar yoki konsultant bilan tuziladi, har oʻquv yili uchun Nizomdagi mezonlar kiritiladi.

	Nazariy-metodologik dastur
	Qabuldan keyin rahbar tuzadi: metodologiya, ixtisoslik nazariy asoslari va tadqiqot usullari. Birinchi yilda oʻzlashtiriladi.

	Ilmiy maqola
	Jurnal yoki toʻplamda chop etilgan ilmiy ish.

	Tezis
	Konferensiya maʼruzasining qisqa mazmuni: annotatsiyadan katta, maqoladan kichik.

	Tahliliy maʼlumot
	Mavzu boʻyicha qisqa bayon: dolzarblik, maqsad va vazifa, metodologiya, shu davrdagi natijalar, xulosa va dissertatsiya holati.

	Seminar bayonnomasi
	Kafedra yoki boʻlimda natijalar muhokamasi bayoni.

	Hisobot
	Maʼlum davrda dissertatsiya boʻyicha erishilgan natijalar.

	Monografiya
	Muayyan muammoni toʻliq tadqiq etgan asar.

	Dissertatsiya
	Ilmiy daraja uchun yakka tartibda himoya qilinadigan ilmiy asar.

	Avtoreferat
	Dissertatsiyaning muallif tayyorlagan qisqacha bayoni.

